VDSS Sklep Psp 147/2023
Sodna praksa Višjega delovnega in socialnega sodišča, 2023-09-13

mag. Lilijana Strban (preds.), Edo Škrabec (poroč.), Nada Perič Vlaj

zavrženje tožbe - pooblastilo pooblaščenca

Sodišče prve stopnje je potem, ko je ugotovilo, da odvetnik kljub pozivu ni predložil pooblastila za zastopanje, skladno s četrtim odstavkom 98. člena ZPP, tožbo utemeljeno zavrglo.

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom ob ugotovitvi, da odvetnik sodišču ni predložil pooblastila, na podlagi četrtega odstavka 98. člena Zakona o pravdnem postopku (v nadaljevanju: ZPP),

2. Zoper sklep je pritožbo vložila tožnica iz vseh pritožbenih razlogov. V pritožbi navaja, da se je odzvala pozivu sodišča ter mu posredovala zahtevano pooblastilo. Očitno je prišlo do pomote, zaradi katere po mnenju tožnice odločitev sodišča, da se tožba zavrže, ni sorazmerna. Sodišče bi moralo pred izdajo izpodbijanega sklepa odvetnika pozvati, da se izjasni glede predložitve pooblastila.

4. Po preizkusu zadeve v mejah razlogov, ki so navedeni v pritožbi, pritožbeno sodišče ugotavlja, da je sodišče prve stopnje razčistilo dejstva bistvena za odločitev v zadevi ter tudi pravilno odločilo. Pri tem tudi ni zagrešilo kršitev, na katere pritožbeno sodišče na podlagi drugega odstavka 350. člena ZPP pazi po uradni dolžnosti.

5. Sodišče prve stopnje je zavrglo tožbo potem, ko je ugotovilo, da tožničin pooblaščenec, kljub pozivu na predložitev pooblastila, le-tega ni predložil. Iz dokumentacije v spisu je razvidno, da je tožnica po pooblaščenem odvetniku vložila tožbo, kateri pa pooblastilo ni bilo priloženo. Sodišče je zato s sklepom IX Ps 374/2023 z dne 29. 5. 2023 pooblaščenca tožnice pozvalo, da predloži pooblastilo. Določilo je 15-dnevni rok za predložitev pooblastila. Pooblaščenec je bil tudi opozorjen na posledice, če ne bo ravnal po nalogu sodišča. Pooblaščenec je sicer odgovoril sodišču, vendar pa pooblastila ni priložil.

6. ZPP v 98. členu določa, da mora pooblaščenec predložiti pooblastilo ali izkazati pooblastilo dano pravni osebi, pri prvem pravdnem dejanju. Sodišče lahko dovoli, da opravlja pravdna dejanja za stranko začasno oseba, ki ni predložila pooblastila, vendar pa ji hkrati naloži, da v določenem roku predloži pooblastilo ali izkaže odobritev stranke za opravljena pravdna dejanja. Če pooblaščenec v roku, ki ga je določilo sodišče ne predloži pooblastila za vložitev tožbe ali pravnega sredstva, sodišče tožbo oziroma pravno sredstvo zavrže.

7. Sodišče prve stopnje je potem, ko je ugotovilo, da odvetnik kljub pozivu ni predložil pooblastila za zastopanje, skladno s četrtim odstavkom 98. člena ZPP, tožbo utemeljeno zavrglo.

8. Glede na navedeno so neutemeljene pritožbene navedbe, da odločitev sodišča prve stopnje ni sorazmerna. Določba četrtega odstavka 98. člena ZPP je jasna. Ker kljub pozivu na predložitev pooblastila, le-to sodišču ni bilo predloženo, je sodišče prve stopnje tožbo utemeljeno zavrglo.

9. Glede na navedeno je pritožbeno sodišče na podlagi 2. točke 365. člena ZPP pritožbo kot neutemeljeno zavrnilo in potrdilo izpodbijani sklep sodišča prve stopnje.

Zakon o pravdnem postopku (1999) - ZPP  - člen 98, 98/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.